b'\n_START_ARTICLE_\nHib Milks\n_START_SECTION_\nKariera\n_START_PARAGRAPH_\nMilks je bil doma\xc4\x8din Eardleyja, Ontario, in je kot mladinec igral hokej na ledu za mo\xc5\xa1tvi Ottawa Landsdownes in Ottawa West-Enders. Zatem je za tri sezone od\xc5\xa1el v OHA mo\xc5\xa1tvo Ottawa Gunners. Leta 1922 se je pridru\xc5\xbeil mo\xc5\xa1tvu Pittsburgh Yellow Jackets v ligi United States Amateur Hockey League, se nato po koncu sezone vrnil v Ottawo k \xc4\x8dlanskemu amaterskemu mo\xc5\xa1tvu Ottawa New Edinburghs, a je tudi v Ottawi ostal le eno sezono. Zopet je od\xc5\xa1el v Pittsburgh, a le za eno sezono, saj je leta 1925 okrepil mo\xc5\xa1tvo Pittsburgh Pirates, ki je igralo v ligi NHL._NEWLINE_V \xc5\xa1tirih od njegovih petih sezon pri Piratesih je presegel mejo 10 zadetkov v sezoni, njegova soigralca sta bila tudi Baddy Cotton in Harold Darragh. V klubu je ostal tudi po selitvi v Filadelfijo in zanj igral pod novim imenom Philadelphia Quakers. Novi klub je v svoji edini sezoni v ligi NHL do\xc5\xbeivljal polom za polomom in sezono zaklju\xc4\x8dil s 4 zmagami, 36 porazi in 4 remiji. Edina svetla to\xc4\x8dka mo\xc5\xa1tva je bil prav Milks, ki je vknji\xc5\xbeil 17 zadetkov. Svoji zadnji dve sezoni je nastopal za ekipi New York Rangers in Ottawa Hockey Club. Kariero je kon\xc4\x8dal leta 1933.'